

ที่ มท 0816.3/ว กรมส่งเสริมการปกครองท้องถิ่น

ถนนนครราชสีมา กทม. 10300

มกราคม 2563

เรื่อง การเสริมสร้างวัฒนธรรมทางการเมืองการปกครองในระบอบประชาธิปไตยอันมีพระมหากษัตริย์  
 ทรงเป็นประมุขในสถานศึกษาสังกัดองค์กรปกครองส่วนท้องถิ่น

เรียน ผู้ว่าราชการจังหวัด ทุกจังหวัด

สิ่งที่ส่งมาด้วย สำเนาหนังสือสำนักงานคณะกรรมการการเลือกตั้ง ด่วนที่สุด ที่ ลต 0019/2762

ลงวันที่ 11 มีนาคม 2562 จำนวน 1 ฉบับ

ด้วยรัฐบาลมีนโยบาย ปลูกจิตสำนึก การมีจิตสาธารณะและการมีส่วนร่วมทำประโยชน์  
ให้ประเทศ รักษาผลประโยชน์ของชาติ ความสามัคคีปรองดอง และความเอื้อเฟื้อเผื่อแผ่ระหว่างกัน  
ของประชาชน โดยสถาบันการศึกษาสอดแทรกการปลูกฝังวินัยของคนในชาติ หลักคิดที่ถูกต้อง สร้างค่านิยม “ประเทศไทยสำคัญที่สุด” การเคารพกฎหมายและกติกาของสังคม และพัฒนาและเสริมสร้างการเมือง  
การปกครองในระบอบประชาธิปไตยอันมีพระมหากษัตริย์ทรงเป็นประมุข ดังนั้น เพื่อเป็นการสนับสนุน นโยบายของรัฐบาล และการส่งเสริมประชาธิปไตยในระดับท้องถิ่น เป็นการปูพื้นฐานการปกครองระบอบประชาธิปไตยอันมีพระมหากษัตริย์ทรงเป็นประมุข ของประเทศให้มีความเข้มแข็ง จึงขอความร่วมมือจังหวัดแจ้งองค์กรปกครอง  
ส่วนท้องถิ่นทุกแห่งดำเนินการ ดังนี้

1. ให้สถานศึกษาในสังกัดบูรณาการการจัดกิจกรรมการเรียนการสอน/กิจกรรมพัฒนาผู้เรียนเกี่ยวกับระบบการเมืองการปกครอง หน้าที่พลเมือง คุณธรรม จริยธรรม รวมทั้งบ่มเพาะให้เยาวชนมีจิตสำนึก   
ความรับผิดชอบต่อสังคมและประเทศชาติ และมีวิจารณญาณในการรับรู้ข้อมูลข่าวสารทุกด้าน อย่างถูกต้อง ครบถ้วน ไม่รับข้อมูลด้านเดียว โดยเฉพาะข้อมูลที่เกี่ยวกับประเด็นทางการเมือง ในระดับประถมศึกษา ระดับมัธยมศึกษา และระดับอาชีวศึกษา

2. กรณีที่มีบุคคลหรือพรรคการเมืองขออนุญาตใช้สถานศึกษา หรืออาคารสถานที่ซึ่งเป็นทรัพย์สินหรืออยู่ในการดูแลใช้ประโยชน์ขององค์กรปกครองส่วนท้องถิ่นเป็นที่จัดกิจกรรมทางการเมือง   
ให้องค์กรปกครองส่วนท้องถิ่นใช้ดุลยพินิจยึดถือความเป็นกลางทางการเมืองโดยเคร่งครัด และให้ถือแนวทาง  
ที่สำนักงานคณะกรรมการการเลือกตั้งได้ตอบข้อหารือสำนักงานคณะกรรมการการศึกษาขั้นพื้นฐาน กรณี   
การพิจารณาอนุญาตให้ผู้สมัครรับเลือกตั้งสมาชิกสภาผู้แทนราษฎรใช้สถานศึกษาเป็นสถานที่ปราศรัยหรือหาเสียงเป็นแนวทางปฏิบัติ รายละเอียดปรากฏตามสิ่งที่ส่งมาด้วย

จึงเรียนมาเพื่อโปรดพิจารณาดำเนินการ

ขอแสดงความนับถือ

อธิบดีกรมส่งเสริมการปกครองท้องถิ่น

กองส่งเสริมและพัฒนาการจัดการศึกษาท้องถิ่น

กลุ่มงานส่งเสริมการจัดการศึกษาท้องถิ่น

โทร. ๐-๒๒๔๑-๙๐00 ต่อ 5312

โทรสาร ๐-๒๒๔๑-๙๐๒๑-๓ ต่อ 218